作者:呂巖
標題:勉牛生、夏侯生
內容:二秀才，二秀才兮非秀才，非秀才兮是仙才。中華國裡親遭遇，仰面觀天笑眼開。鶴形兮龜骨，但煦日吹月，咽雨呵雷。火寄冥宮，水濟丹臺。金木交而土歸位，鉛汞分而丹露胎。赤血換而白乳流，孩兒喘而不死，腹空虛兮長齋。酬名利兮狂歌醉舞，青山白雲好居住，勸君歸去來兮歸去來。